Kind se erg-ontbinde liggaam gevindArgieffoto: SAPD/Facebook Die liggaam van ŉ kleuter wat Maandag in die Oos-Kaap opgespoor is, was so erg ontbind dat daar nie genoeg DNS-bewyse was om die kind se identiteit of oorsaak van dood te bepaal nie. Ao. Elmarie Lötz, polisiewoordvoerder, het Vrydag gesê speurders van die Kookhuis-polisiestasie het Donderdag die lykskouing van die kind bygewoon. Die kind se liggaam is Maandag omstreeks 16:00 naby die Bhongweni-informele nedersetting in Kookhuis opgespoor. Leanne Adams “Die lykskouing is gedoen om die kind se identiteit en moontlike oorsaak van dood te bepaal, maar ongelukkig was die liggaam te erg ontbind en is die uitslae dus onbepaald,” het Lötz gesê. Lötz het gesê die polisie glo egter die liggaam is dié van Leanne Adams (3) wat op 9 Mei as vermis aangemeld is. Leanne was in pleegsorg aangesien albei haar ouers oorlede is. “Die polisie kon slegs die twee sake verbind weens die klere wat die kleuter aangehad het.” Weens die DNS-toetse wat onbeslis is, kan die polisie egter nie bevestig of die liggaam dié van Leanne is nie, maar alle ander bewyse dui op die moontlikheid dat dit sy is. Die polisie vermoed vuilspel. Ondersoek duur voort.